د کابل د امنيې قوماندانۍ وياند فردوس فرامرز ازادۍ راډيو ته وويل، دوی هڅه کوي چې معتادين له کابل ښار څخه راټول او د هغوی د جرمونو مخه ونيسي۔

فرامرز زیاته کړه: " په کابل ښار کې رښتيا هم چې معتادين په وړو او لويو جرمونو کې لاس لري، موږ تل هڅه کړې داسې لارې چارې ولټوو چې د دې ستونزو مخه ونيسو۔ د دې لپاره چې دا ستونزه حل شي د کابل پولیس او عامې روغتيا وزارت پر يوه منظم پلان کار کوي، د دې پلان له مخکې به معتادين د کابل ښار له بېلابېلو سيمو څخه راټول او د درملنې مرکزونو ته معرفي کړل شي، دا پلان زموږ له مهمو کارونو څخه دی۔"

د معتادينو د جرمونو په اړه اندېښنې په داسې حال کې راپورته کېږي چې د کابل ښار په بېلابېلو واټونو، بازارونو، پارکونو او نورو عامه ځايونو کې ډله ډله معتادين ليدل کېږي چې په سپينه ورځ ازادانه نشې کوي، خو څوک څه نه ورته وايي۔

راپور: فرید حلیمي